<classify> MKUU wa Mkoa wa Dar es Salaam Paul Makonda, amewataka wajumbe wa mabaraza ya Ardhi kuwa makini na watu watakaowasimamia, kwani wengi wao ni wajanja na wajuaji wa sheria na kila kitu.Makonda alisema hayo jana mara baada ya kuwaapisha wajumbe wa mabaraza ya ardhi ndani ya mkoa huo.Mkawe sehemu ya suluhisho na msaada kwa wale wanawake wajane na kwa watu ambao hawakupata fursa ya elimu, mkoa huu ni mkoa wa wajanja, matapeli wamejaa hapa na ni mkoa ambao kila mtu ni mjuaji... msipokwenda kutumia busara na hekima mkategemea tu yale yaliyoandikwa kwenye karatasi watu wengi wataumia, alisema.Pia Makonda aliwataka wajumbe wa mabaraza ya ardhi ndani ya mkoa wake, kuhakikisha wanaimaliza migogoro na kutatua changamoto zote za masuala ya ardhi kwa wananchi na kwamba hategemei kuwaona watu wamejazana kwa Mkuu wa mkoa ama kwa Waziri wa Ardhi na ikiwezekana watoke kuwatafuta watu na kutatua matatizo yao na si kujifungia ofisini.Katika uapisho huo Makonda aliwapisha wajumbe saba wa mabaraza ya ardhi wilaya ya Kinondoni na Temeke. Makonda amefanya hivyo kulingana na matakwa ya Sheria ya Ardhi inayomuagiza ashirikiane na waziri mwenye dhamana kuwateua wajumbe hao na baadaye kuwaapisha.Walioapishwa kwa upande wa wilaya ya Kinondoni ni Celestine Liundi, Mariana Mlunde na Derick Murusuri, wakati kwa upande wa Temeke ni Sikunjema Shaban , Rutani Chisumo na Fatuma Abdallah. Kwa upande wao baadhi ya wajumbe waliahidi kwenda kutenda haki na kutumia busara katika kumshauri mwenyekiti wa baraza wa wilaya katika kufikia maamuzi ya utatuzi wa migogoro.  <topic>: KITAIFA 